Априлски рат 1941. и капитулација Краљевине Југославије у Сплиту је значио долазак окупаторске италијанске војске, анексију Сплита и великог дела Далмације Краљевини Италији. Након немачког напада на Совјетски Савез, комунисти целе Европе били су позвани на устанак и отпор Немачкој и њеним савезницама. У складу са позивом Комунистичке партије Југославије да се у вим деловима окупиране Југославије подигне устанак против окупатора и домаћих сарадника, у Сплиту се убрзано припремао оружани отпор. Још неколико месеци раније, у краткотрајном Априлском рату било је прикупљено понешто оружја, а тајно су се организовале и ударне групе. Због упорног тражења од стране вођства КП Хрватске, по далматинским градовима почели су да се формирају борбени одреди са задатком да се у што краћем року пребаце на територију у залеђу Далмације.